ไทยพร้อมเชิญผู้นำชาวพุทธทั่วโลกร่วมงานวันสำคัญทางพระพุทธศาสนาในปี 2563
ไทยพร้อมเชิญผู้นำชาวพุทธทั่วโลกร่วมงานวันสำคัญทางพระพุทธศาสนาในปี 2563 นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการประชุมคณะอนุกรรมการจัดกิจกรรมวันสำคัญทางพระพุทธศาสนาครั้งแรก ที่ประชุมได้หารือถึงแนวทางการจัดกิจกรรมวันสำคัญทางพระพุทธศาสนาในปี 2563 ได้แก่  วันมาฆบูชา วันวิสาขบูชา วันอาสาฬหบูชา และวันเข้าพรรษา  โดยเน้นย้ำให้บูรณาการทำงานระหว่างหน่วยงานที่เกี่ยวข้องเพื่อให้มีการจัดเตรียมงานเป็นระบบ กำหนดช่วงเวลาการจัดงานได้อย่างเหมาะสม นอกจากนี้ให้มีการประสานความร่วมมือกับองค์การพุทธศาสนิกสัมพันธ์แห่งโลก เพื่อให้ประสานงานเชิญประมุขและผู้นำพระสงฆ์ รวมทั้งองค์กรพุทธศาสนาทั่วโลกในการเข้าร่วมกิจกรรมวันสำคัญทางพระพุทธศาสนาในประเทศไทยตามความเหมาะสมที่ประชุมเห็นว่า การจัดงานวันสำคัญทางพระพุทธศาสนาส่วนกลาง จะกลับมาใช้พื้นที่ท้องสนามหลวงเป็นหลัก ขณะที่ส่วนภูมิภาคให้จัดกิจกรรมตามความพร้อมของแต่ละพื้นที่  และให้รณรงค์ประชาสัมพันธ์เชิญชวนประชาชนเข้าร่วมงานให้มากขึ้น วันมาฆบูชา กำหนดจัดงานช่วงระหว่างวันที่ 6-8 กุมภาพันธ์ 2563  มีกิจกรรม การจัดงานสัปดาห์ส่งเสริมพระพุทธศาสนา ในช่วงเทศกาลวันวิสาขบูชา ให้มีการรวมหน่วยงานองค์กรทางศาสนาพุทธมาจัดงานรอบพื้นที่สนามหลวง  โดยกำหนดช่วงเวลาการจัดงาน ระหว่างวันที่ 30 เมษายนถึงวันที่ 6 พฤษภาคม 2563 ให้รณรงค์ประชาสัมพันธ์ให้กว้างขวางทุกช่องทาง จัดแสดงผลงานเผยแผ่คุณธรรมจริยธรรม การสวดมนต์ พิธีเจริญพระพุทธมนต์ ตักบาตรและการเวียนเทียน ขณะที่ วันอาสาฬหบูชาและเข้าพรรษา กำหนดจัดระหว่างวันที่ 2-6 กรกฎาคม 2563 มีกิจกรรมการเจริญพระพุทธมนต์ หล่อเทียนพรรษาและถวายเทียนพรรษา ณ พระอาราม การจัดกิจกรรมรณรงค์ลดละเลิกอบายมุขและให้ความรู้ทางวิชาการ